JELENTÉS

a Kiváló Európai Elektronikai Alkatrészek és Rendszerek Közös Vállalkozás 2017. évi pénzügyi évre vonatkozó éves beszámolójáról, a Közös Vállalkozás válaszával együtt

(2018/C 452/04)

TARTALOMJEGYZÉK

Bekezdés Oldal BEVEZETÉS 1–10. 28 Az ECSEL Közös Vállalkozás létrehozása 1–2. 28 Kormányzás 3–5. 28 Célkitűzések 6. 28 Erőforrások 7–9. 28 A Bizottság értékelései 10. 29 VÉLEMÉNY 11–28. 29 Vélemény a beszámoló megbízhatóságáról 12. 29 Vélemény a beszámoló alapjául szolgáló bevételek jogszerűségéről és szabályszerűségéről 13. 29 A beszámoló alapjául szolgáló kifizetések jogszerűségéről és szabályszerűségéről alkotott korlátozott vélemény alapja 14–18. 29 Korlátozott vélemény a beszámoló alapjául szolgáló kifizetések jogszerűségéről és szabályszerűségéről 19. 30 A vezetőség és az irányítással megbízott személyek felelőssége 20–22. 30 Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 23–28. 31 KÖLTSÉGVETÉSI ÉS PÉNZGAZDÁLKODÁS 29–35. 31 A 2017. évi költségvetés végrehajtása 29. 31 A többéves költségvetés végrehajtása a hetedik keretprogram keretében 30. 31 A többéves költségvetés végrehajtása a „Horizont 2020” keretében 31–35. 32 BELSŐ KONTROLL 36–37. 32 Igazgatási eljárások 36–37. 32 EGYÉB TÉMAKÖRÖK 38. 32 A hozzájárulások ágazati tagok általi megtöbbszörözése 38. 32 A BIZOTTSÁG ÉRTÉKELÉSEIVEL KAPCSOLATOS INFORMÁCIÓK 39–40. 33 MELLÉKLET. AZ ELŐZŐ ÉVEK MEGJEGYZÉSEINEK HASZNOSULÁSA 34 A KÖZÖS VÁLLALKOZÁS VÁLASZA 35

BEVEZETÉS

Az ECSEL Közös Vállalkozás létrehozása

1. A brüsszeli székhelyű Kiváló Európai Elektronikai Alkatrészek és Rendszerek (ECSEL) Közös Vállalkozást 2014 májusában ( 1 ) hozták létre a 2024. december 31-ig tartó időszakra. Az ECSEL Közös Vállalkozás az ENIAC, illetve az ARTEMIS közös vállalkozások helyébe lépett és azok jogutódjaként működik; a két utóbbi közös vállalkozás hivatalos lezárására 2014. június 26-án került sor. Az ECSEL Közös Vállalkozás 2014. június 27-én kezdte meg önálló működését.

2. Az ECSEL Közös Vállalkozás a nanoelektronika és a beágyazott számítástechnikai rendszerek kutatási területén működő köz-magán társulás. A Közös Vállalkozás alapító tagjai a Bizottság által képviselt Európai Unió, az ECSEL-ben részt vevő államok ( 2 ) , valamint a beágyazott és kiberfizikai rendszerek, az intelligens rendszerek integrációja, valamint a mikro- és nanoelektronika területén tevékenykedő vállalatokat és kutatóintézeteket tömörítő három iparági szövetség (Aeneas, ARTEMISIA és EPoSS).

Kormányzás

3. Az ECSEL Közös Vállalkozás irányító szervei az irányító testület, az ügyvezető igazgató, a hatóságok testülete és a magánszektorbeli tagok testülete.

4. Az irányító testületet a Közös Vállalkozás tagjainak képviselői alkotják. Az irányító testület viseli az átfogó felelősséget az ECSEL Közös Vállalkozás stratégiai irányításáért és működéséért, és felügyeli tevékenységeinek végrehajtását. Az ügyvezető igazgató feladata a Közös Vállalkozás napi szintű irányítása.

5. A hatóságok testülete a Bizottság, valamint az ECSEL-ben részt vevő államok egy-egy képviselőjéből áll. Ez a testület dönt arról, mely javaslatok részesülnek közfinanszírozásban. A magánszektorbeli tagok testülete, amely az ECSEL Közös Vállalkozás magánszektorbeli tagjainak képviselőiből áll, dolgozza ki a stratégiai kutatási és innovációs ütemterv tervezetét.

Célkitűzések

6. Az ECSEL Közös Vállalkozás elsődleges célja annak elősegítése, hogy az Unió elektronikai alkatrészekkel és rendszerekkel foglalkozó ágazata megerősödjön és globálisan versenyképessé váljon. Célja továbbá az elektronikai alkatrészek és rendszerek rendelkezésre állásának biztosítása a kulcsfontosságú piacok számára és a társadalmi kihívások kezeléséhez, valamint a félvezető és intelligens rendszerek európai gyártási kapacitásainak fenntartása és növelése. A Közös Vállalkozás arra törekszik, hogy a tagállami stratégiák összehangolása révén magánberuházásokat vonzzon be, valamint a szükségtelen átfedések és a szétaprózódás elkerülése, illetve a vonatkozó kutatási és innovációs területen működő szereplők részvételének megkönnyítése révén fokozza az állami támogatások eredményességét.

Erőforrások

7. Az Európai Unió az ECSEL Közös Vállalkozás tevékenységeihez legfeljebb 1 185 millió euróval járul hozzá a „Horizont 2020” program költségvetéséből ( 3 ) . Az ECSEL-ben részt vevő államok legalább ugyanekkora összeggel járulnak hozzá a Közös Vállalkozáshoz ( 4 ) . Az ágazati tagok hozzájárulásának legalább 1 657,5 millió eurót kell kitennie ( 5 )

8. Az ECSEL Közös Vállalkozás igazgatási költségeit a tagok pénzbeli hozzájárulásainak kell fedezniük: a hozzájárulás összege az Unió esetében legfeljebb 15,3 millió euro, az ágazati tagok esetében pedig az összes projekt összköltségének 1 %-a (legalább 19,7 millió euro, legfeljebb 48 millió euro) ( 6 )

9. 2017-ben az ECSEL Közös Vállalkozás végleges költségvetése 290,1 millió euro volt (2016: 244 millió euro). A Közös Vállalkozás 2017. december 31-én 29 főt foglalkoztatott (2016: 29 fő) ( 7 )

A Bizottság értékelései

10. A Bizottság 2017 júniusában befejezte a Közös Vállalkozás hetedik keretprogramhoz tartozó tevékenységeinek záróértékelését és a „Horizont 2020” programhoz tartozó tevékenységeinek időközi értékelését, amelyek nyomán a Közös Vállalkozás cselekvési terveket készített az értékelésekben megfogalmazott ajánlások végrehajtására. Ebből az alkalomból külön szakaszban foglalkozunk a Közös Vállalkozás által az értékelések kapcsán kidolgozott cselekvési tervekkel, ezt azonban kizárólag tájékoztató jelleggel tesszük: elemzésünk nem képezi ellenőri véleményünk, illetve észrevételeink részét.

VÉLEMÉNY 11. A Számvevőszék a következőket ellenőrizte: a) a Közös Vállalkozás beszámolója, amely a 2017. december 31-ével záruló pénzügyi évre vonatkozó pénzügyi kimutatásokból (8) és a költségvetés végrehajtásáról szóló jelentésekből (9) áll; b) a beszámoló alapjául szolgáló tranzakciók jogszerűsége és szabályszerűsége, az Európai Unió működéséről szóló szerződés (EUMSZ) 287. cikke értelmében. Vélemény a beszámoló megbízhatóságáról 12. Véleményünk szerint a Közös Vállalkozás 2017. december 31-ével záruló évre vonatkozó beszámolója minden lényeges szempontból híven, pénzügyi szabályzatának, valamint a Bizottság számvitelért felelős tisztviselője által elfogadott számviteli szabályoknak megfelelően tükrözi a Közös Vállalkozás 2017. december 31-i pénzügyi helyzetét, a tárgyévi gazdasági események eredményét, a pénzforgalmat és a nettó eszközállomány változásait. Ezek a szabályok a közszféra nemzetközileg elfogadott számviteli standardjain alapulnak. Vélemény a beszámoló alapjául szolgáló bevételek jogszerűségéről és szabályszerűségéről 13. Véleményünk szerint a 2017. december 31-ével záruló évre vonatkozó beszámoló alapjául szolgáló bevételek minden lényeges szempontból jogszerűek és szabályszerűek. A beszámoló alapjául szolgáló kifizetések jogszerűségéről és szabályszerűségéről alkotott korlátozott vélemény alapja 14. Az ECSEL Közös Vállalkozás átvette az ARTEMIS és az ENIAC közös vállalkozások hetedik keretprogramhoz kapcsolódó projektjeit. Az ECSEL-ben részt vevő államok nemzeti finanszírozó hatóságai által kiadott költségelfogadási nyilatkozatok ellenében az ECSEL Közös Vállalkozás által e projektek kapcsán 2017-ben végrehajtott kifizetések 76,4 millió eurót tettek ki (2016: 118 millió euro), ami a Közös Vállalkozás összes 2017. évi operatív kifizetésének 32 %-át (2016: 54 %) jelenti. 15. Az ARTEMIS és az ENIAC közös vállalkozások által a nemzeti finanszírozó hatóságokkal kötött igazgatási megállapodások továbbra is alkalmazandók, mivel az ECSEL Közös Vállalkozás az említett közös vállalkozások összeolvadásával jött létre. E megállapodások szerint a nemzeti finanszírozó hatóságok végzik a Közös Vállalkozás nevében a hetedik keretprogramhoz tartozó projektkifizetések utólagos ellenőrzését. Az ARTEMIS és az ENIAC közös vállalkozások utólagos ellenőrzési stratégiája nagymértékben támaszkodott a nemzeti finanszírozó hatóságokra a projektek kifizetési kérelmeinek ellenőrzésében ( 10 ) 16. Az ECSEL Közös Vállalkozás lépéseket tett a nemzeti finanszírozó hatóságok által végrehajtott utólagos ellenőrzések értékelésére és írásos nyilatkozatokat szerzett be a nemzeti finanszírozó hatóságoktól, amelyben azok kijelentik, hogy nemzeti eljárásaik észszerű bizonyosságot nyújtanak a tranzakciók jogszerűségéről és szabályszerűségéről. A nemzeti finanszírozó hatóságok által alkalmazott módszerek és eljárások közötti jelentős különbségek azonban nem teszik lehetővé az ECSEL Közös Vállalkozás számára sem a súlyozott hibaarány, sem a fennmaradó hibaarány megbízható, egységes módon történő kiszámítását. 17. Ezért a Számvevőszék nem tudja megítélni, hogy az utólagos ellenőrzések eredményesen működnek-e, illetve hogy ez a fő kontroll elegendő bizonyossággal szolgál-e a hetedik keretprogram projektjeihez kapcsolódó mögöttes tranzakciók jogszerűségéről és szabályszerűségéről ( 11 ) 18. A nemzeti finanszírozó hatóságok által alkalmazott módszerek és eljárások eltéréseivel kapcsolatos kérdések a „Horizont 2020” projektek végrehajtása szempontjából nem relevánsak, mivel az utólagos ellenőrzések elvégzése immár a Bizottság Közös Ellenőrzési Szolgálatának (CAS) a feladata ( 12 ) . 2017-ben a Közös Vállalkozás – a DG RTD Közös Ellenőrzési Szolgálatával (CAS) közösen – első alkalommal megkezdte egy, a „Horizont 2020” program időközi kifizetési kérelmeiből álló véletlenszerű minta utólagos ellenőrzését, amelynek eredményeit a Közös Vállalkozás 2018. évi éves tevékenységi jelentése tartalmazza majd. Korlátozott vélemény a beszámoló alapjául szolgáló kifizetések jogszerűségéről és szabályszerűségéről 19. Véleményünk szerint – a 14–18. bekezdésben tárgyaltak lehetséges hatásainak kivételével – a 2017. december 31-ével záruló évre vonatkozó beszámoló alapjául szolgáló kifizetések minden lényeges szempontból jogszerűek és szabályszerűek. A vezetőség és az irányítással megbízott személyek felelőssége 20. Az EUMSZ 310–325. cikke és a Közös Vállalkozás pénzügyi szabályzata értelmében a vezetőség felel a beszámolónak – a közszféra nemzetközileg elfogadott számviteli standardjainak megfelelően történő – elkészítéséért és bemutatásáért, valamint a beszámoló alapjául szolgáló tranzakciók jogszerűségéért és szabályszerűségéért. Ez a felelősség magában foglalja az – akár csalásból, akár tévedésből eredő lényeges hibáktól mentes – pénzügyi kimutatások elkészítését és bemutatását lehetővé tévő belső kontrollrendszer kialakítását, megvalósítását és fenntartását. A vezetőség felelős továbbá annak biztosításáért, hogy a pénzügyi kimutatásokban szereplő tevékenységek, pénzügyi műveletek és információk megfeleljenek az őket szabályozó hatóságok előírásainak. A beszámoló alapjául szolgáló tranzakciók jogszerűségéért és szabályszerűségéért a végső felelősséget a Közös Vállalkozás vezetősége viseli. 21. A beszámoló elkészítésekor a vezetőség felelőssége annak felmérése, hogy a Közös Vállalkozás képes-e tevékenységének folytatására, adott esetben a tevékenység folytatását érintő ügyek közzététele, valamint az, hogy a beszámolót a tevékenység folytatásának feltételezésével készítse el. 22. A szervezet pénzügyi beszámolási folyamatának felügyelete az irányítással megbízott személyek felelőssége. Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 23. Célunk, hogy észszerű bizonyosságot szerezzünk arról, hogy a Közös Vállalkozás éves beszámolója nem tartalmaz lényeges hibákat, és hogy az alapjául szolgáló tranzakciók jogszerűek és szabályszerűek, valamint hogy ellenőrzésünk alapján megbízhatósági nyilatkozatot nyújtsunk be az Európai Parlamentnek és a Tanácsnak, illetve a zárszámadásért felelős más hatóságoknak a beszámoló megbízhatóságára, valamint az annak alapjául szolgáló tranzakciók jogszerűségére és szabályszerűségére vonatkozóan. Az észszerű bizonyosság a bizonyosság magas szintjének felel meg ugyan, de nem garancia arra, hogy az ellenőrzés kiszűri az esetlegesen fennálló lényeges hibát vagy lényeges meg nem felelést. Ezek eredhetnek csalásból vagy tévedésből, és akkor tekintendők lényegesnek, ha észszerűen feltételezhető, hogy külön-külön vagy együttesen befolyásolják a felhasználók e beszámolók alapján hozott gazdasági döntéseit. 24. Az ellenőrzés olyan eljárások elvégzését jelenti, amelyek révén ellenőrzési bizonyíték nyerhető a beszámolóban szereplő összegekről és információkról, valamint a beszámoló alapjául szolgáló tranzakciók jogszerűségéről és szabályszerűségéről. Az eljárások kiválasztása az ellenőr szakmai megítélésén alapul, amely magában foglal egy kockázatelemzést is arról, hogy milyen valószínűséggel fordulhat elő – akár csalás, akár tévedés okozta – lényeges hiba a beszámolóban, illetve az Unió jogszabályi keretének való lényeges meg nem felelés a beszámoló alapjául szolgáló tranzakciókban. Az említett kockázatértékeléskor az ellenőr figyelembe veszi a beszámoló elkészítése és valós bemutatása, valamint a beszámoló alapjául szolgáló tranzakciók jogszerűsége és szabályszerűsége szempontjából releváns belső kontrollokat. Ezt a körülményeknek megfelelő ellenőrzési eljárások megtervezése, nem pedig a belső kontroll eredményességével kapcsolatos vélemény kialakítása céljából teszi. Az ellenőrzés felméri továbbá, hogy az alkalmazott számviteli politikák megfelelőek-e, illetve a vezetőség számviteli becslései észszerűek-e, valamint értékelést ad a beszámoló általános bemutatásáról is. 25. A bevételt illetően ellenőrizzük a Bizottságtól kapott támogatást, valamint értékeljük a Közös Vállalkozásnak a díjak és más jövedelmek beszedésére szolgáló eljárásait. 26. A kiadások tekintetében akkor vizsgáljuk meg a kifizetéseket, miután a kiadás felmerült, azt lekönyvelték és elfogadták. Ez a vizsgálat minden kifizetési kategóriára kiterjed (az eszközök beszerzését szolgáló kifizetésekre is), és azon a ponton történik, ahol a kifizetést teljesítik. 27. E jelentés és vélemény elkészítése során az Unió költségvetési rendelete ( 13 ) 208. cikkének (4) bekezdésében előírtak szerint figyelembe vettük a független külső ellenőr által a Közös Vállalkozás beszámolójára nézve végzett ellenőrzési tevékenységet.

28. A Számvevőszék véleményei függetlenek az alábbi megjegyzésektől.

KÖLTSÉGVETÉSI ÉS PÉNZGAZDÁLKODÁS

A 2017. évi költségvetés végrehajtása

29. A 2017. évi végleges költségvetés 183,9 millió euro összegű kötelezettségvállalási előirányzatot és 290,1 millió euro összegű kifizetési előirányzatot tartalmazott. A kötelezettségvállalási előirányzatok felhasználási aránya 98 %, a kifizetési előirányzatoké 83 % volt.

A többéves költségvetés végrehajtása a hetedik keretprogram keretében

30. 2014. júniusi megszűnésükig az ARTEMIS és az ENIAC közös vállalkozások 623 millió euro (ARTEMIS: 181 millió euro és ENIAC: 442 millió euro) értékben tettek kötelezettségvállalásokat a hetedik keretprogramból finanszírozandó operatív tevékenységekre. Az ECSEL Közös Vállalkozásba történő befizetések 2017 végéig 488 millió eurót (ARTEMIS: 148 millió euro és ENIAC: 340 millió euro) tettek ki.

A többéves költségvetés végrehajtása a „Horizont 2020” keretében

31. A „Horizont 2020” költségvetéséből az ECSEL Közös Vállalkozás számára annak teljes élettartama során előirányzott legfeljebb 1 185 millió euróból az Unió 2017 végéig összesen 377 millió euro pénzbeli hozzájárulást teljesített a Közös Vállalkozásnak.

32. Az ECSEL-ben részt vevő 28 államnak legalább 1 170 millió euro összegű pénzügyi hozzájárulást kell nyújtania az ECSEL Közös Vállalkozás operatív tevékenységeihez. 2017 végéig a 2014., 2015. és 2016. évi pályázati felhívásban részt vevő országok – 19, 21, illetve 24 állam – 404 millió euro összegre vállalt kötelezettséget és 150,5 millió euro összegű (a teljes kötelező hozzájárulás 13 %-ának megfelelő) kifizetést teljesített. Bár a „Horizont 2020” projektek végrehajtása még korai szakaszban van, az ECSEL-ben részt vevő államok hozzájárulásainak nyilvánvalóan alacsony szintje azzal is összefügg, hogy egyes részt vevő államok csak az általuk támogatott projektek lezárultakor ismerik el a költségeket és számolnak be azokról.

33. Az ágazati tagok által a Közös Vállalkozás tevékenységeire befizetendő 1 657,5 millió euro összegű hozzájárulásokból 2017 végéig a Közös Vállalkozás becslése szerint a tagok 421 millió euro természetbeni hozzájárulást teljesítettek.

34. Így 2017 végén az ágazati tagoktól származó hozzájárulások teljes összege 421 millió euro, az Unió pénzbeli hozzájárulása pedig 377 millió euro volt.

35. Az ECSEL Közös Vállalkozás számára előirányzott legfeljebb 1 204,7 millió eurós operatív és igazgatási költségvetésből ( 14 ) a Közös Vállalkozás 2017 végéig 455 millió euróra vállalt kötelezettséget és 314 millió euro összegű kifizetést teljesített, túlnyomórészt a „Horizont 2020” első üteméhez tartozó projekteknek nyújtott előfinanszírozási kifizetések formájában.

BELSŐ KONTROLL

Igazgatási eljárások

36. 2017-ben jelentős hiányosságokat tártunk fel az igazgatási szolgáltatásokra irányuló közbeszerzési eljárások irányítása terén (pl.: nem megfelelő közbeszerzési eljárás alkalmazása, a nyújtandó szolgáltatások hiányos meghatározása, módosítások késedelmes aláírása).

37. A Közös Vállalkozás ezenfelül 2017-ben esetenként nem dokumentálta megfelelően kivétel-nyilvántartásában a kontrollok vezetőség általi figyelmen kívül hagyásával járó eseteket, illetve a bevett folyamatoktól és eljárásoktól való eltéréseket. Ez hátráltatja a vezetőséget a belső kontrollfolyamatok eredményességének biztosításában és az eljárásbeli hiányosságok gyors orvoslásában.

EGYÉB TÉMAKÖRÖK

A hozzájárulások ágazati tagok általi megtöbbszörözése

38. A Közös Vállalkozás egyik fő célkitűzése, hogy tevékenységi területén az ágazati tagoktól származó hozzájárulások révén megtöbbszörözze az uniós hozzájárulásokat. A Közös Vállalkozás alapító rendelete szerint legalább 1,42-szeres tőkeáttételt kell elérni ( 15 ) . Az összes – mind a „Horizont 2020” programból, mind a részt vevő államoktól származó – közfinanszírozást figyelembe véve a minimális tőkeáttételi tényező 0,7 ( 16 )

A BIZOTTSÁG ÉRTÉKELÉSEIVEL KAPCSOLATOS INFORMÁCIÓK

39. A Bizottság által a hetedik keretprogram keretében működő ARTEMIS és ENIAC közös vállalkozásokról készített záróértékelés a 2008 és 2013 közötti időszakot ( 17 ) , a „Horizont 2020” program keretében működő ECSEL Közös Vállalkozás időközi értékelése pedig a 2014 és 2016 közötti időszakot ( 18 ) fedte le. A közös vállalkozások teljesítményére (relevancia, hatékonyság, eredményesség, koherencia és uniós hozzáadott érték), illetve azok nyitottságára, átláthatóságára és a kutatások minőségére irányuló értékeléseket – a közös vállalkozásokról szóló tanácsi rendeleteknek ( 19 ) megfelelően – független szakértők bevonásával készítették el. Az értékelések eredményét a 2017 októberében az Európai Parlamentnek és a Tanácsnak megküldött bizottsági jelentés ( 20 ) is figyelembe vette.

A jelentést 2018. október 2-i luxembourgi ülésén fogadta el a Neven MATES számvevőszéki tag elnökölte IV. Kamara. a Számvevőszék nevében Klaus-Heiner LEHNE elnök

(1) A Tanács 2014. május 6-i 561/2014/EU rendelete az ECSEL Közös Vállalkozás létrehozásáról (HL L 169., 2014.6.7., 152. o.).

(2) Ausztria, Belgium, Bulgária, Cseh Köztársaság, Dánia, Egyesült Királyság, Észtország, Finnország, Franciaország, Görögország, Hollandia, Izrael, Írország, Lengyelország, Lettország, Litvánia, Luxemburg, Magyarország, Málta, Németország, Norvégia, Olaszország, Portugália, Románia, Spanyolország, Svédország, Szlovákia, Szlovénia.

(3) Az 561/2014/EU rendelet 3. cikkének (1) bekezdése.

(4) Az 561/2014/EU rendelet 4. cikkének (1) bekezdése.

(5) Az 561/2014/EU rendelet 4. cikkének (2) bekezdése.

(6) Az ECSEL Közös Vállalkozás alapokmánya (az 561/2014/EU rendelet I. melléklete) 16. cikkének (2) bekezdése. Ugyanezen rendelet 19. cikke értelmében ezenkívül a 2014–2017-es időszak során az alábbi hozzájárulásokat fizették be az ECSEL Közös Vállalkozás igazgatási költségeihez az ENIAC Közös Vállalkozás létrehozásáról szóló, 2007. december 20-i 72/2008/EK tanácsi rendelet (HL L 30., 2008.2.4., 21. o.) és a beágyazott számítástechnikai rendszerekre irányuló közös technológiai kezdeményezést megvalósító ARTEMIS Közös Vállalkozás létrehozásáról szóló, 2007. december 20-i 74/2008/EK tanácsi rendelet (HL L 30., 2008.2.4., 52. o.) keretében indított intézkedések befejezéséhez: a) 2 050 000 euro az Uniótól; b) 1 430 000 euro az Aeneas egyesülettől; c) 975 000 euro az ARTEMISIA egyesülettől.

(7) A Közös Vállalkozás tevékenységeiről további információk találhatók a weboldalán: www.ecsel-ju.eu.

(8) A pénzügyi kimutatások a következőkből állnak: mérleg, eredménykimutatás, pénzforgalmi kimutatás, a nettó eszközállomány változásainak kimutatása, valamint a számviteli politika meghatározó alapelveinek összefoglalása és további magyarázatok.

(9) A költségvetés végrehajtásáról szóló jelentések a költségvetési műveleteket összesítő jelentésekből és azok magyarázataiból állnak.

(10) Az ARTEMIS és az ENIAC által elfogadott utólagos ellenőrzési stratégiák értelmében a Közös Vállalkozás évente legalább egyszer megvizsgálja, hogy a tagállamoktól kapott információk kellő bizonyossággal szolgálnak-e a végrehajtott tranzakciók szabályszerűségéről és jogszerűségéről.

(11) Lásd még: az ECSEL Közös Vállalkozás 2017. évi éves tevékenységi jelentésének X. fejezete.

(12) Az 561/2014/EU rendelet 13. cikkének (2) bekezdése.

(13) Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(14) Ez az összeg a Közös Vállalkozás operatív és igazgatási költségeihez fizetendő uniós pénzbeli hozzájárulás maximális összegét (1 185 millió euro), valamint az ágazati tagok által a Közös Vállalkozás igazgatási költségeire befizetendő pénzbeli hozzájárulást (19,7 millió euro) foglalja magában.

(15) Az ágazati tagok által a Közös Vállalkozás operatív tevékenységeihez nyújtott minimális természetbeni hozzájárulás (1 657,5 millió euro) és a Közös Vállalkozásnak biztosított maximális uniós pénzbeli hozzájárulás (1 185 millió euro) hányadosa.

(16) Az ágazati tagok által a Közös Vállalkozás operatív tevékenységeihez nyújtott minimális természetbeni hozzájárulás (1 657,5 millió euro) és a Közös Vállalkozás számára az Unió és a részt vevő tagállamok által biztosított teljes pénzbeli hozzájárulás (2 355 millió euro) hányadosa.

(17) Final evaluation of the ARTEMIS and ENIAC Joint Undertakings operating under FP7 (A hetedik keretprogram keretében működő ARTEMIS és ENIAC közös vállalkozások záróértékelése). https://ec.europa.eu/research/evaluations/pdf/artemis-eniac.pdf

(18) Interim evaluation of the ECSEL Joint Undertaking (2014–2016) operating under Horizon 2020 (A „Horizont 2020” program keretében működő ECSEL Közös Vállalkozás időközi értékelése (2014–2016)). https://ec.europa.eu/research/evaluations/pdf/ecsel.pdf

(19) Az ARTEMIS Közös Vállalkozás létrehozásáról szóló 74/2008/EK rendelet, az ENIAC Közös Vállalkozás létrehozásáról szóló 72/2008/EK rendelet, illetve az ECSEL Közös Vállalkozás létrehozásáról szóló 561/2014/EU rendelet 11. cikkével előírt bizottsági értékelések.

(20) Bizottsági szolgálati munkadokumentum: Interim Evaluation of the Joint Undertakings operating under Horizon 2020 (A „Horizont 2020” program keretében működő közös vállalkozások időközi értékelése) (SWD(2017) 339 final).

(21) Az értékelők ajánlásai többek között a következőkre irányultak: egyértelmű hosszú távú kutatási-fejlesztési és innovációs stratégia meghatározása az elektronikai alkatrészek és rendszerek terén; a három ECSEL iparági szövetség jobb integrációja; a kutatási tevékenységek vertikális integrációját hangsúlyozó projektek előnyben részesítése a kiválasztás során; a kkv-k részvételének ösztönzése és a más közös vállalkozásokkal való szinergiák kiaknázása; az adminisztráció csökkentése és a stratégia középpontba helyezése; a felülvizsgálati és beszámolási folyamatok észszerűsítése; a tagállamok ösztönzése az ECSEL tevékenységeinek többéves finanszírozására; megfelelő mérőszámok kidolgozása a projektek végrehajtásának és hatásának mérésére; a projekteredmények nyomonkövethetőségének és újrafelhasználhatóságának elősegítése.

(22) Az értékelők ajánlásai nyomán kidolgozott cselekvési tervben szereplő konkrét fellépések között voltak: a kísérleti gyártósorok új szereplők (különösen kkv-k) általi használatának ösztönzése; vertikálisan integrált projektjavaslatok ösztönzése, amelyek hangsúlyt helyeznek az innováció, a hatás és a végrehajtás terén megvalósítható hozzáadott értékre; több ECSEL részt vevő állam ösztönzése többéves finanszírozási kötelezettségvállalások tételére és támogatásuk ebben; együttműködés más közös vállalkozásokkal; a projektek hatásainak felmérésére szolgáló hatékony módszerek elemzése, valamint releváns fő teljesítménymutatók meghatározása.

(23) A már megkezdett tevékenységek között vannak: az elektronikai alkatrészek és rendszerek új stratégiai kutatási programja (SRA) és az új többéves stratégiai kutatási és innovációs program (MASRIA) előkészítése; a 2018 novemberére tervezett, mindhárom ECSEL-szövetség aktív részvételével megrendezendő következő Elektronikai Alkatrészek és Rendszerek Európai Fóruma szervezésének megkezdése.

(24) Az ECSEL Közös Vállalkozás úgy ítélte meg, hogy az értékelő által a tagállamok részvételi szabályainak és visszatérítési rátáinak harmonizálására tett ajánlás kívül esik a hatáskörén.